Tlačová správa

Liptovská Teplička, 6. február 2024

**Liptovská Teplička má novú multifunkčnú halu**

**Obyvateľom Liptovskej Tepličky sa splnil dlhoročný sen. Nová multifunkčná hala za 1,7 milióna eur je svojou veľkosťou jedinečná v celom okrese.**

V piatok 9. februára 2024 sa v Liptovskej Tepličke o 11:00 hod. uskutoční slávnostné otvorenie multifunkčnej haly, ktorá je postavená pri miestnej základnej škole. V obci s 2400 obyvateľmi doposiaľ telocvičňa chýbala. Multifunkčná hala svojim rozmerom poskytne priestor aj na kultúrne, športové podujatia a tréningy športových klubov. Otvorenie multifunkčnej haly je spojené s pripomienkou 90. výročia otvorenia hlavnej budovy základnej školy.

Starosta obce Mgr. Slavomír Kopáč: „*Snahy o výstavbu telocvične siahajú v Liptovskej Tepličke až do roku 1974.  Aj preto je otvorenie multifunkčnej haly v obci dlho očakávaným a vzácnym okamihom. Stavba podobného charakteru nie je v žiadnej obci v okrese. Hala s rozmermi 30x40 metrov bude slúžiť obci a regiónu aj na rôzne športové a spoločenské udalosti. Súčasťou haly je aj hľadisko s kapacitou 200 miest na sedenie, šatne a recepcia*.“

Ako dodal, teplické deti a organizácie v obci sú aktívne. Doposiaľ museli žiaci cvičiť na chodbách školy a športové kluby dochádzať na zimnú prípravu do telocvične v okolí okresného mesta. „*Veríme, že hala im prinesie potrebný priestor na prípravu a skvalitnenie výsledkov*.“

Obec Liptovská Teplička získala na výstavbu multifunkčnej haly dotáciu z Fondu na podporu športu vo výške 766 000 eur. Výstavbu podporil aj Prešovský samosprávny kraj dotáciou 22 000 eur. Hlavnú časť nákladov hradila obec z vlastného rozpočtu a úveru. Celové náklady na výstavbu predstavujú 1,7 milióna eur.

Multifunkčná hala bude slávnostne otvorená za prítomnosti zástupcov Ministerstva cestovného ruchu a športu, Fondu na podporu športu a samosprávy obce a ďalších hostí. Pozvanie prijali aj starostovia obcí a riaditelia škôl z regiónu. Podujatie doplní kultúrny program, v ktorom vystúpia žiaci Základnej školy s materskou školou Štefana Náhalku Liptovská Teplička a zástupcovia športových a kultúrnych organizácií z obce.

Obec Liptovská Teplička

Mgr. Slavomír Kopáč – starosta

Tel.: 0915 895 378

Email: obec@liptovskateplicka.sk, www.liptovskateplicka.sk